呈周清溪
作者：褚伯秀
朝代：宋

paragraphs: 清溪千仞餘，中有一道士。
彼亦何人斯，景純慕若此。
吾鄉汝南英，大滌隠君子。
好客仍收書，東老未足擬。
竹宮需賢才，師命促共理。
無心雲出岫，有類月印水。
樂與物爲春，自然人鑑止。
二千年再來，雅號乃默契。
挈世返真淳，爲教立儀軌。
潛增翠蛟潤，益壯天柱勢。
近聞築玄都，崇崗枕龍耳。
充庭蘭玉茂，五雲樓閣起。
笙鶴時往來，塵寰一俯視。
紛爭夢未醒，王侯到螻蟻。
君壯我垂老，別日嗟激矢。
相逢且盡歡，昇仙不如醉。